SAUK-raadslede se waarnemende tydperk verlengSABC-gebou in Kaapstad Foto: Maroela Media Ayanda Dlodlo, minister van kommunikasie, het Donderdag die aanstellings van drie waarnemende raadslede by die SAUK verleng, insluitend die waarnemende uitvoerende hoof, totdat die vakante poste op ŉ permanente basis gevul is. Pres. Jacob Zuma het tot dusver nog nie die SAUK se permanente raadslede aangestel nadat die tussentydse raad se ampstermyn reeds aan die einde van September verstryk het nie. Die parlement het drie weke voor die raadslede se ampstermyn verstryk het, reeds sy aanbevelings aan Zuma deurgestuur vir sy finale besluit oor die aanstellings. Dlodlo het uitvoerende groepshoof Nomsa Philiso, hoof bedryfsbeampte Bassie Tugwana en hoof finansiële beampte Thabile Dlamini se aanstellings verleng. Die waarnemende aanstellingsperiode vir al drie raadslede sou Donderdagaand om middernag verstryk het. “Ek hoop dit sal die stabiliteit verhoog en kontinuïteit en ŉ maklike oordrag verseker vir die nuwe raad,” het Dlodlo in ŉ verklaring gesê.